title: Deċiżjoni tal-Kunsill (UE) 2019/702 tal-15 ta' April 2019 dwar il-konklużjoni, f'isem l-Unjoni, tal-Ftehim dwar it-Trasport bl-Ajru bejn il-Komunità Ewropea u l-Istati Membri tagħha, minn naħa waħda, u l-Kanada, min-naħa l-oħra

text:
                  8.5.2019

                  MT

                  Il-Ġurnal Uffiċjali tal-Unjoni Ewropea

                  L 120/1

         DEĊIŻJONI TAL-KUNSILL (UE) 2019/702
         tal-15 ta' April 2019
         dwar il-konklużjoni, f'isem l-Unjoni, tal-Ftehim dwar it-Trasport bl-Ajru bejn il-Komunità Ewropea u l-Istati Membri tagħha, minn naħa waħda, u l-Kanada, min-naħa l-oħra
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(6)(a) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-kunsens tal-Parlament Ewropew (1),
         Billi:

                     (1)

                     Il-Kummissjoni nnegozjat f'isem il-Komunità Ewropea u l-Istati Membri tagħha, il-Ftehim dwar it-Trasport bl-Ajru bejn il-Komunità Ewropea u l-Istati Membri tagħha, minn naħa waħda, u l-Kanada, min-naħa l-oħra (il-“Ftehim”) f'konformità mad-Deċiżjoni tal-Kunsill li tawtorizza lill-Kummissjoni biex tibda n-negozjati.

                     (2)

                     Il-Ftehim ġie ffirmat fis-17 u t-18 ta' Diċembru 2009, soġġett għall-konklużjoni tiegħu f'data aktar 'il quddiem, f'konformità mad-Deċiżjoni 2010/417/KE tal-Kunsill u tar-Rappreżentanti tal-Gvernijiet tal-Istati Membri tal-Unjoni Ewropea mlaqqgħin fil-Kunsill (2).

                     (3)

                     Il-Ftehim ġie ratifikat mill-Istati Membri kollha, minbarra r-Repubblika tal-Kroazja. Huwa previst li r-Repubblika tal-Kroazja taderixxi għall-Ftehim skont il-proċedura stipulata fl-Artikolu 6(2) tal-Att tal-Adeżjoni tal-2011.

                     (4)

                     Jenħtieġ li l-Ftehim issa jiġi approvat f'isem l-Unjoni.

                     (5)

                     L-Artikoli 3 u 4 tad-Deċiżjoni 2010/417/KE jinkludu dispożizzjonijiet dwar it-teħid ta' deċiżjonijiet u dwar ir-rappreżentazzjoni fir-rigward ta' diversi kwistjonijiet stipulati fil-Ftehim. Fid-dawl tas-sentenza tal-Qorti tal-Ġustizzja tal-Unjoni Ewropea tat-28 ta' April 2015 fil-kawża C-28/12, jenħtieġ li l-applikazzjoni ta' dawk id-dispożizzjonijiet titwaqqaf. Fid-dawl tat-Trattati, mhumiex meħtieġa dispożizzjonijiet ġodda dwar dawk il-kwistjonijiet, u lanqas ma huma meħtieġa dispożizzjonijiet dwar l-obbligi ta' informazzjoni tal-Istati Membri, bħal dawk stipulati fl-Artikolu 5 tad-Deċiżjoni 2010/417/KE. Konsegwentement, jenħtieġ li l-Artikoli 3, 4 u 5 tad-Deċiżjoni 2010/417/KE jieqfu japplikaw fid-data tad-dħul fis-seħħ ta' din id-Deċiżjoni,

               ADOTTA DIN ID-DEĊIŻJONI:

            Artikolu 1
            Il-Ftehim dwar it-Trasport bl-Ajru bejn il-Komunità Ewropea u l-Istati Membri tagħha, minn naħa waħda, u l-Kanada, min-naħa l-oħra, huwa b'dan approvat f'isem l-Unjoni (3).

            Artikolu 2
            Il-President tal-Kunsill għandu, f'isem l-Unjoni, jagħti n-notifika prevista fl-Artikolu 23 tal-Ftehim, sabiex jesprimi l-kunsens tal-Unjoni li tkun marbuta bil-Ftehim (4), u għandu jagħti n-notifika li ġejja:

               “Bħala konsegwenza tad-dħul fis-seħħ tat-Trattat ta' Lisbona fl-1 ta' Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea u minn dik id-data qed teżerċita d-drittijiet kollha u tassumi l-obbligi kollha tal-Komunità Ewropea. Għalhekk, ir-referenzi għal “il-Komunità Ewropea” fit-test tal-Ftehim għandhom, fejn xieraq, jinqraw bħala “l-Unjoni Ewropea””.

            Artikolu 3
            L-Artikoli 3, 4 u 5 tad-Deċiżjoni 2010/417/KE għandhom jieqfu japplikaw fid-data tad-dħul fis-seħħ ta' din id-Deċiżjoni.

            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fil-Lussemburgu, il-15 ta' April 2019.

                  Għall-Kunsill

                  Il-President

               P. DAEA

            (1)  Kunsens tat-2 ta' Ottubru 2018 (għad mhuwiex ippubblikat fil-Ġurnal Uffiċjali).

            (2)  Id-Deċiżjoni tal-Kunsill u tar-Rappreżentanti tal-Gvernijiet tal-Istati Membri tal-Unjoni Ewropea 2010/417/KE, mlaqqgħin fil-Kunsill tat-30 ta' Novembru 2009 dwar l-iffirmar u l-applikazzjoni proviżorja tal-Ftehim dwar it-Trasport bl-Ajru bejn il-Komunità Ewropea u l-Istati Membri tagħha, minn naħa waħda, u l-Kanada, min-naħa l-oħra (ĠU L 207, 6.8.2010, p. 30).

            (3)  Il-Ftehim ġie ppubblikat fil-ĠU L 207 tas-6 ta' Awwissu 2010, p. 32 flimkien mad-Deċiżjoni dwar l-iffirmar.

            (4)  Id-data tad-dħul fis-seħħ tal-Ftehim ser tiġi pubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (UE) 2019/703 tat-8 ta' Ottubru 2014 dwar l-iffirmar, f'isem l-Unjoni u l-Istati Membri tagħha, ta' Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, biex tittieħed inkunsiderazzjoni l-adeżjoni tar-Repubblika tal-Kroazja mal-Unjoni Ewropea

text:
                  8.5.2019

                  MT

                  Il-Ġurnal Uffiċjali tal-Unjoni Ewropea

                  L 120/3

         DEĊIŻJONI TAL-KUNSILL (UE) 2019/703
         tat-8 ta' Ottubru 2014
         dwar l-iffirmar, f'isem l-Unjoni u l-Istati Membri tagħha, ta' Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, biex tittieħed inkunsiderazzjoni l-adeżjoni tar-Repubblika tal-Kroazja mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(5) tiegħu,
         Wara li kkunsidra l-Att tal-Adeżjoni tal-Kroazja, u b'mod partikolari, it-tieni subparagrafu tal-Artikolu 6(2) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Fl-14 ta' Settembru 2012, il-Kunsill awtorizza lill-Kummissjoni biex tiftaħ negozjati, f'isem l-Unjoni, l-Istati Membri tagħha u r-Repubblika tal-Kroazja, għall-konklużjoni ta' Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, (1) biex tittieħed inkunsiderazzjoni l-adeżjoni tar-Repubblika tal-Kroazja mal-Unjoni Ewropea (“il-Protokoll”).

                     (2)

                     Dawk in-negozjati tlestew b'suċċess fis-16 ta' Ottubru 2013.

                     (3)

                     Il-Protokoll għandu jiġi ffirmat f'isem l-Unjoni u l-Istati Membri tagħha, suġġett għall-konklużjoni tiegħu f'data aktar tard,

               ADOTTA DIN ID-DEĊIŻJONI:

            Artikolu 1
            L-iffirmar tal-Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, biex titqies l-adeżjoni tar-Repubblika tal-Kroazja mal-Unjoni Ewropea (2) huwa b'dan awtorizzat f'isem l-Unjoni u l-Istati Membri tagħha, soġġett għall-konklużjoni tal-Protokoll.

            Artikolu 2
            Il-President tal-Kunsill huwa b'dan awtorizzat sabiex jaħtar il-persuna jew persuni biex tingħatalhom is-setgħa jiffirmaw il-Protokoll f'isem l-Unjoni u l-Istati Membri tagħha.

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fil-Lussemburgu, it-8 ta' Ottubru 2014.

                  Għall-Kunsill

                  Il-President

               M. LUPI

            (1)  It-test tal-Ftehim hu ppubblikat fil-ĠU L 207, 6.8.2010, p. 32.

            (2)  It-test tal-Protokoll se jiġi ppubblikat flimkien mad-deċiżjoni dwar il-konklużjoni tiegħu.


title: Deċiżjoni tal-Kunsill (UE) 2019/704 tal-15 ta' April 2019 dwar il-konklużjoni, f'isem l-Unjoni u l-Istati Membri tagħha, ta' Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, sabiex tittieħed inkonsiderazzjoni l-adeżjoni tar-Repubblika tal-Kroazja mal-Unjoni Ewropea

text:
                  8.5.2019

                  MT

                  Il-Ġurnal Uffiċjali tal-Unjoni Ewropea

                  L 120/4

         DEĊIŻJONI TAL-KUNSILL (UE) 2019/704
         tal-15 ta' April 2019
         dwar il-konklużjoni, f'isem l-Unjoni u l-Istati Membri tagħha, ta' Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, sabiex tittieħed inkonsiderazzjoni l-adeżjoni tar-Repubblika tal-Kroazja mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(6)(a) tiegħu,
         Wara li kkunsidra l-Att tal-Adeżjoni tal-Kroazja, u b'mod partikolari, it-tieni subparagrafu tal-Artikolu 6(2) tiegħu,
         Wara li kkunsidra l-proposta tal-Kummissjoni Ewropea,
         Wara li kkunsidra l-kunsens tal-Parlament Ewropew (1),
         Billi:

                     (1)

                     Skont id-Deċiżjoni tal-Kunsill (UE) 2019/703 (2), il-Protokoll li jemenda l-Ftehim dwar it-trasport bl-ajru bejn il-Kanada u l-Komunità Ewropea u l-Istati Membri tagħha (3), sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”) ġie ffirmat, soġġett għall-konklużjoni tiegħu.

                     (2)

                     Il-Protokoll għandu jiġi approvat,

               ADOTTA DIN ID-DEĊIŻJONI:

            Artikolu 1
            Il-Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, sabiex titqies l-adeżjoni tar-Repubblika tal-Kroazja mal-Unjoni Ewropea huwa b'dan approvat f'isem l-Unjoni Ewropea u l-Istati Membri tagħha.
            It-test tal-Protokoll hu anness ma' din id-Deċiżjoni.

            Artikolu 2
            Il-President tal-Kunsill huwa b'dan awtorizzat sabiex jaħtar il-persuna jew persuni li jkollhom is-setgħa, f'isem l-Unjoni u l-Istati Membri tagħha, li jiddepożitaw l-att ta' approvazzjoni previst fl-Artikolu 3 tal-Protokoll (4).

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fil-Lussemburgu, il-15 ta' April 2019.

                  Għall-Kunsill

                  Il-President

               P. DAEA

            (1)  Kunsens tat-12 ta' Settembru 2018 (għadu mhuwiex ippubblikat fil-Ġurnal Uffiċjali).

            (2)  Deċiżjoni tal-Kunsill (UE) 2019/703 tat-8 ta' Ottubru 2014 dwar l-iffirmar, f'isem l-Unjoni u l-Istati Membri tagħha, ta' Protokoll li jemenda l-Ftehim dwar it-Trasport bl-Ajru bejn il-Kanada u l-Komunità Ewropea u l-Istati Membri tagħha, biex tittieħed inkunsiderazzjoni l-adeżjoni tar-Repubblika tal-Kroazja mal-Unjoni Ewropea (ara paġna 3 ta' dan il-Ġurnal Uffiċjali).

            (3)  It-test tal-Ftehim hu ppubblikat fil-ĠU L 207, 6.8.2010, p. 32.

            (4)  Id-data minn meta l-Protokoll japplika b'mod provviżorju se tiġi ppubblikata fil-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


Id-Deċiżjoni tal-Kummissjoni ta' 29/04/2019 li tiddikjara konċentrazzjoni hija kompatibbli mas-suq komuni (il-Każ Nru COMP/M.9340 - Alliance Automotive Group / Parts Point Group) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kunsill tas-27 ta’ Mejju 2019 li taħtar il-membri u l-membri supplenti tal-Bord ta’ Tmexxija tal-Istitut Ewropew għall-Ugwaljanza bejn is-Sessi

text:
                  29.5.2019

                  MT

                  Il-Ġurnal Uffiċjali tal-Unjoni Ewropea

                  C 185/1

         DEĊIŻJONI TAL-KUNSILL
         tas-27 ta’ Mejju 2019
         li taħtar il-membri u l-membri supplenti tal-Bord ta’ Tmexxija tal-Istitut Ewropew għall-Ugwaljanza bejn is-Sessi
         (2019/C 185/01)
         KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (KE) Nru 1922/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi Istitut Ewropew għall-Ugwaljanza bejn is-Sessi (1), u b’mod partikolari l-Artikolu 10 tiegħu,
         Billi:

                     (1)

                     L-Artikolu 10 tar-Regolament (KE) Nru 1922/2006 jipprevedi, fost l-oħrajn, li l-Kunsill għandu jaħtar 18-il membru, kif ukoll membri supplenti, tal-Bord ta’ Tmexxija tal-Istitut Ewropew għall-Ugwaljanza bejn is-Sessi għal perijodu ta’ tliet snin.

                     (2)

                     Għal tmintax-il Stat Membru ((Belġju, Bulgarija, Czechia, Ġermanja, Estonja, Spanja, Franza, Kroazja, Lussemburgu, Malta, Netherlands, Awstrija, Portugall, Rumanija, Slovenja, Slovakkja, Finlandja u Żvezja) wasal iż-żmien li jinnominaw membri u membri supplenti għall-perijodu mill-1 ta’ Ġunju 2019 sal-31 ta’ Mejju 2022.

                     (3)

                     Il-Gvernijiet ta’ dawk l-Istati Membri ppreżentaw listi ta’ nomini għall-ħatra lill-Kunsill,

               ADOTTA DIN ID-DEĊIŻJONI:

            Artikolu 1
            Dawn li ġejjin huma b’dan maħtura membri u membri supplenti tal-Bord ta’ Tmexxija tal-Istitut Ewropew għall-Ugwaljanza bejn is-Sessi għall-perijodu mill-1 ta’ Ġunju 2019 sal-31 ta’ Mejju 2022:
            RAPPREŻENTANTI TAL-GVERN

                        Pajjiż

                        Membri

                        Membri supplenti

                        Belġju

                        Is-Sur Michel PASTEEL

                        Is-Sinjura Liesbet STEVENS

                        Bulgarija

                        Is-Sinjura Irina Tsekova IVANOVA

                        Is-Sinjura Elena Ivanova GYUROVA

                        Czechia

                        Is-Sur Radan ŠAFAŘÍK

                        Is-Sinjura Lenka GRÜNBERGOVÁ

                        Ġermanja

                        Is-Sinjura Birgit SCHWEIKERT

                        Estonja

                        Is-Sinjura Käthlin SANDER

                        Is-Sinjura Liina KANTER

                        Spanja

                        Is-Sinjura Silvia BUABENT VALLEJO

                        Is-Sinjura María VÁZQUEZ SELLÁN

                        Franza

                        Is-Sinjura Hélène FURNON-PETRESCU

                        Is-Sur Alexis RINCKENBACH

                        Kroazja

                        Is-Sinjura Helena ŠTIMAC RADIN

                        Is-Sinjura Gordana OBRADOVIĆ DRAGIŠIĆ

                        Lussemburgu

                        Is-Sinjura Maryse FISCH

                        Is-Sinjura Valérie DEBOUCHÉ

                        Malta

                        Is-Sur Silvan AGIUS

                        Is-Sinjura Simone AZZOPARDI

                        Netherlands

                        Is-Sur Elmer Christiaan BURKE

                        Is-Sinjura Sabine Vanessa KRAUS

                        Awstrija

                        Is-Sinjura Jacqueline NIAVARANI

                        Is-Sinjura Eva-Maria BURGER

                        Portugall

                        Is-Sur Carlos Miguel RODRIGUES DUARTE

                        Is-Sinjura Teresa Margarida FRAGOSO

                        Rumanija

                        Is-Sur Dan MOLDOVAN

                        Is-Sinjura Maria ULICAN

                        Slovenja

                        Is-Sinjura Maruša GORTNAR

                        Is-Sinjura Jasna JERAM

                        Slovakkja

                        Is-Sinjura Oľga PIETRUCHOVÁ

                        Is-Sinjura Anna MONDEKOVÁ

                        Finlandja

                        Is-Sinjura Tanja AUVINEN

                        Is-Sinjura Eeva RAEVAARA

                        Żvezja

                        Is-Sinjura Lenita FREIDENVALL

                        Is-Sinjura Charlotta ÖSTERBORG

            Artikolu 2
            Din id-Deċiżjoni għandha tidħol fis-seħħ fil-jum tal-adozzjoni tagħha.

            Magħmul fi Brussell, is-27 ta’ Mejju 2019.

                  Għall-Kunsill

                  Il-President

               N. HURDUC

            (1)  ĠU L 403, 30.12.2006, p. 9.


title: Deċiżjoni tal-Kunsill tas-27 ta’ Mejju 2019 li taħtar membru u membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għal-Lussemburgu

text:
                  29.5.2019

                  MT

                  Il-Ġurnal Uffiċjali tal-Unjoni Ewropea

                  C 185/3

         DEĊIŻJONI TAL-KUNSILL
         tas-27 ta’ Mejju 2019
         li taħtar membru u membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għal-Lussemburgu
         (2019/C 185/02)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Deċiżjoni tal-Kunsill tat-22 ta’ Lulju 2003 li tistabbilixxi Kumitat ta’ Konsulenza dwar is-Sigurtà u s-Saħħa fuq il-Post tax-Xogħol (1), u b’mod partikolari l-Artikolu 3 tagħha,
         Wara li kkunsidra l-listi ta’ nomini għall-ħatra ppreżentati lill-Kunsill mill-Gvernijiet tal-Istati Membri,
         Billi:

                     (1)

                     Permezz tad-Deċiżjoni tiegħu tat-12 ta’ Marzu 2019 (2), il-Kunsill ħatar il-membri u l-membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għall-perijodu mill-1 ta’ Marzu 2019 sat-28 ta’ Frar 2022.

                     (2)

                     Permezz tad-Deċiżjonijiet tiegħu tal-15 ta’ April 2019 (3) u l-14 ta’ Mejju 2019 (4), il-Kunsill ħatar aktar membri u membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għal xi Stati Membri.

                     (3)

                     Il-Gvern tal-Lussemburgu ressaq aktar nomini għal diversi karigi li jridu jimtlew,

               ADOTTA DIN ID-DEĊIŻJONI:

            Artikolu 1
            Il-persuni li ġejjin huma b’dan maħtura membru u membri supplenti tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol għall-perijodu li jintemm fit-28 ta’ Frar 2022:
            I.   RAPPREŻENTANTI TAL-GVERN

                        Pajjiż

                        Membru

                        Membri supplenti

                        Il-Lussemburgu

                        Is-Sur Marco BOLY

                        Is-Sinjura Patrice FURLANI
                        Is-Sur Armin KOEGEL

            Artikolu 2
            Il-Kunsill għandu jaħtar il-membri u l-membri supplenti li għadhom ma ġewx innominati f’data aktar tard.

            Artikolu 3
            Din id-Deċiżjoni għandha tiġi ppubblikata għall-informazzjoni f’Il-Ġurnal Uffiċjali tal-Unjoni Ewropea.

            Magħmul fi Brussell, is-27 ta’ Mejju 2019.

                  Għall-Kunsill

                  Il-President

               N. HURDUC

            (1)  ĠU C 218, 13.9.2003, p. 1.

            (2)  ĠU C 100, 15.3.2019, p. 1.

            (3)  ĠU C 142, 23.4.2019, p. 20.

            (4)  ĠU C 169, 17.5.2019, p. 2.


title: Deċiżjoni tal-Kunsill tas-27 ta’ Mejju 2019 li taħtar 15-il membru tal-Bord ta’ Tmexxija tal-Aġenzija Ewropea għas-Sustanzi Kimiċi

text:
                  29.5.2019

                  MT

                  Il-Ġurnal Uffiċjali tal-Unjoni Ewropea

                  C 185/4

         DEĊIŻJONI TAL-KUNSILL
         tas-27 ta’ Mejju 2019
         li taħtar 15-il membru tal-Bord ta’ Tmexxija tal-Aġenzija Ewropea għas-Sustanzi Kimiċi
         (2019/C 185/03)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament tal-Kummissjoni (KE) Nru 1488/94 kif ukoll id-Direttiva tal-Kunsill 76/769/KEE u d-Direttivi tal-Kummissjoni 91/155/KEE, 93/67/KEE, 93/105/KE u 2000/21/KE (1), u b’mod partikolari l-Artikolu 79 tiegħu,
         Billi:

                     (1)

                     L-Artikolu 79 tar-Regolament (KE) Nru 1907/2006 jipprevedi li l-Kunsill jaħtar bħala membri tal-Bord ta’ Tmexxija tal-Aġenzija Ewropea għas-Sustanzi Kimiċi (“il-Bord ta’ Tmexxija”) rappreżentant wieħed minn kull Stat Membru.

                     (2)

                     Il-membri tal-Bord ta’ Tmexxija jinħatru abbażi tal-esperjenza u l-kompetenza rilevanti tagħhom fil-qasam tas-sigurtà kimika jew ir-regolamentazzjoni ta’ sustanzi kimiċi filwaqt li jkun żgurat ukoll li l-kompetenza rilevanti tkun disponibbli fost il-membri tal-Bord ta’ Tmexxija fl-oqsma ta’ affarijiet ġenerali, finanzjarji u legali.

                     (3)

                     It-tul ta’ żmien tal-mandat ikun huwa erba’ snin. Huwa possibbli li l-mandat jiġġedded darba.

                     (4)

                     Permezz tad-Deċiżjoni tiegħu tas-7 ta’ Ġunju 2007 (2), il-Kunsill ħatar 27 membru tal-Bord ta’ Tmexxija.

                     (5)

                     Il-membri tal-Bord ta’ Tmexxija nominati mill-Belġju, il-Bulgarija, id-Danimarka, il-Ġermanja, l-Estonja, il-Greċja, Ċipru, il-Latvja, il-Litwanja, Malta, il-Polonja, il-Portugall, ir-Rumanija, is-Slovakkja u r-Renju Unit inħatru kollha għal perijodu li jispiċċa fil-31 ta’ Mejju 2019. Għalhekk, jenħtieġ li membri tal-Bord ta’ Tmexxija minn dawk l-Istati Membri jiġu nominati u maħturin għal perijodu mill-1 ta’ Ġunju 2019 sal-31 ta’ Mejju 2023.

                     (6)

                     Il-Kunsill irċieva n-nomini mill-Istati Membri kkonċernati kollha,

               ADOTTA DIN ID-DEĊIŻJONI:

            Artikolu 1
            Il-persuni segwenti huma b’dan maħtura membri tal-Bord ta’ Tmexxija għat-tieni mandat mill-1 ta’ Ġunju 2019 sal-31 ta’ Mejju 2023 (isem, nazzjonalità, data tat-twelid):

                        —

                        Is-Sinjura Anne-France Marie RIHOUX, Belġjana, 12 ta’ Ġunju 1964,

                        —

                        Is-Sinjura Enda VESKIMÄE, Estonjana, 17 ta’ Mejju 1956,

                        —

                        Is-Sinjura Judīte DIPĀNE, Latvjana, 10 ta’ April 1971,

                        —

                        Is-Sinjura Ana Lília GOMES MARTINS, Portugiża, 20 ta’ Awwissu 1973,

                        —

                        Is-Sur Keith Anthony Trevor BAILEY, Brittaniku, 2 ta’ Ġunju 1965.

            Artikolu 2
            Il-persuni segwenti huma b’dan maħtura membri tal-Bord ta’ Tmexxija għall-ewwel mandat mill-1 ta’ Ġunju 2019 sal-31 ta’ Mejju 2023 (isem, nazzjonalità, data tat-twelid):

                        —

                        Is-Sinjura Teodora Todorova VALKOVA, Bulgara, 5 ta’ Diċembru 1976,

                        —

                        Is-Sur Magnus Buhl LØFSTEDT, Daniż, 19 ta’ Frar, 1977,

                        —

                        Is-Sur Axel Otto VORWERK, Ġermaniż, 13 ta’ Mejju 1960,

                        —

                        Is-Sinjura Sofia ZISSI, Griega, 24 ta’ Novembru 1965,

                        —

                        Is-Sinjura Tasoula KYPRIANIDOU-LEONTIDOU, Ċiprijotta, 2 ta’ Novembru 1961,

                        —

                        Is-Sinjura Donata PIPIRAITĖ-VALIŠKIENĖ, Litwana, 28 ta’ Mejju 1983,

                        —

                        Is-Sinjura Ingrid BORG, Maltija, 8 ta’ April 1981,

                        —

                        Is-Sinjura Anna Katarzyna GRACZYK, Pollakka, 27 ta’ Marzu 1978,

                        —

                        Is-Sinjura Claudia-Sorina DUMITRU, Rumena, 25 ta’ Lulju 1981,

                        —

                        Is-Sinjura Helena POLAKOVIČOVÁ, Slovakka, 22 ta’ Lulju 1958,

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, is-27 ta’ Mejju 2019.

                  Għall-Kunsill

                  Il-President

               N. HURDUC

            (1)  ĠU L 396, 30.12.2006, p. 1.

            (2)  Id-Deċiżjoni tal-Kunsill tas-7 ta’ Ġunju 2007 li taħtar 27 membru tal-Bord ta’ Tmexxija tal-Aġenzija Ewropea għas-Sustanzi Kimiċi (ĠU C 134, 16.6.2007, p. 6).


title: Deċiżjoni tal-Kunsill (UE) 2019/895 tat-22 ta' Mejju 2019 dwar il-pożizzjoni li għandha tittieħed f'isem l-Unjoni Ewropea fil-Kunsill tal-Ministri AKP-UE fir-rigward tad-delega tas-setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri tranżizzjonali skont l-Artikolu 95(4) tal-Ftehim ta' Sħubija AKP-UE

text:
                  29.5.2019

                  MT

                  Il-Ġurnal Uffiċjali tal-Unjoni Ewropea

                  L 142/67

         DEĊIŻJONI TAL-KUNSILL (UE) 2019/895
         tat-22 ta' Mejju 2019
         dwar il-pożizzjoni li għandha tittieħed f'isem l-Unjoni Ewropea fil-Kunsill tal-Ministri AKP-UE fir-rigward tad-delega tas-setgħat lill-Kumitat tal-Ambaxxaturi AKP-UE dwar id-deċiżjoni li jiġu adottati miżuri tranżizzjonali skont l-Artikolu 95(4) tal-Ftehim ta' Sħubija AKP-UE
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku minn banda waħda u l-Komunità Ewropea u l-Istati Membri tagħha min-naħa l-oħra (1) (“il-Ftehim ta' Sħubija AKP-UE”), ġie ffirmat f'Cotonou fit-23 ta' Ġunju 2000. Il-Ftehim ta' Sħubija AKP-UE daħal fis-seħħ fl-1 ta' April 2003 u għandu jiġi applikat sad-29 ta' Frar 2020.

                     (2)

                     F'konformità mal-ewwel subparagrafu tal-Artikolu 95(4) tal-Ftehim ta' Sħubija AKP-UE, in-negozjati lejn Ftehim ta' Sħubija AKP-UE ġdid tnedew f'Settembru 2018. Huwa meħtieġ li jiġu adottati miżuri tranżizzjonali f'każ li l-Ftehim il-ġdid ma jkunx lest biex jiġi applikat sad-data tal-iskadenza tal-qafas ġuridiku attwali.

                     (3)

                     It-tieni subparagrafu tal-Artikolu 95(4) tal-Ftehim ta' Sħubija AKP-UE jipprevedi li l-Kunsill tal-Ministri jadotta kwalunkwe miżura tranżizzjonali li tista' tkun meħtieġa sakemm jidħol fis-seħħ il-Ftehim il-ġdid.

                     (4)

                     Skont l-Artikolu 15(4) tal-Ftehim ta' Sħubija AKP-UE, il-Kunsill tal-Ministri AKP-UE jista' jadotta deċiżjoni biex jiddelega setgħat lill-Kumitat tal-Ambaxxaturi AKP-UE, inkluża s-setgħa li tiġi adottata deċiżjoni dwar miżuri tranżizzjonali.

                     (5)

                     Il-Kunsill tal-Ministri AKP-UE għandu jkollu l-laqgħa ordinarja tiegħu fit-23 u fl-24 ta' Mejju 2019 fi Brussell. Il-miżuri tranżizzjonali ma ġewx miftiehma u għalhekk ma jistgħux jiġu adottati mill-Kunsill tal-Ministri AKP-UE fil-laqgħa ordinarja tiegħu. Peress li mhumiex previsti aktar laqgħat tal-Kunsill tal-Ministri AKP-UE qabel ma jiskadi l-Ftehim ta' Sħubija AKP-UE, u sabiex jiġi żgurat li d-deċiżjoni dwar il-miżuri tranżizzjonali tittieħed fil-waqt, huwa meħtieġ li d-deċiżjoni li jiġu adottati miżuri tranżizzjonali skont l-Artikolu 95(4) tal-Ftehim ta' Sħubija AKP-UE tiġi ddelegata lill-Kumitat tal-Ambaxxaturi AKP-UE.

                     (6)

                     Matul l-44 sessjoni tiegħu, il-Kunsill tal-Ministri AKP-UE għandu jadotta deċiżjoni li tiddelega s-setgħat biex jiġu adottati miżuri tranżizzjonali lill-Kumitat tal-Ambaxxaturi AKP-UE (“l-att previst”).

                     (7)

                     Huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kunsill tal-Ministri AKP-UE, billi l-att previst huwa vinkolanti fuq l-Unjoni.

                     (8)

                     Il-pożizzjoni tal-Unjoni li tapprova l-att previst fil-Kunsill tal-Ministri AKP-UE jenħtieġ li tiġi stabbilita f'din id-Deċiżjoni,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f'isem l-Unjoni fl-44 sessjoni tal-Kunsill tal-Ministri AKP-UE għandha tkun li tapprova d-delega ta' setgħat lill-Kumitat tal-Ambaxxaturi AKP-UE, f'konformità mal-Artikolu 15(4) tal-Ftehim ta' Sħubija AKP-UE, dwar id-deċiżjoni li tiġi adottata, skont l-Artikolu 95(4) tal-Ftehim ta' Sħubija AKP-UE, kwalunkwe miżura tranżizzjonali li tista' tkun meħtieġa sakemm jidħol fis-seħħ il-Ftehim il-ġdid.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-22 ta' Mejju 2019.

                  Għall-Kunsill

                  Il-President

               C.B. MATEI

            (1)  ĠU L 317, 15.12.2000, p. 3.


title: Deċiżjoni tal-Kunsill (UE) 2018/145 tad-9 ta' Ottubru 2017 dwar il-konklużjoni, f'isem l-Unjoni, tal-Ftehim Multilaterali bejn il-Komunità Ewropea u l-Istati Membri tagħha, ir-Repubblika tal-Albanija, il-Bożnija-Ħerzegovina, ir-Repubblika tal-Bulgarija, ir-Repubblika tal-Kroazja, l-Eks-Repubblika Jugoslava tal-Maċedonja, ir-Repubblika tal-Iżlanda, ir-Repubblika tal-Montenegro, ir-Renju tan-Norveġja, ir-Rumanija, ir-Repubblika tas-Serbja, u l-Missjoni ta' Amministrazzjoni Temporanja tan-Nazzjonijiet Uniti fil-Kosovo (Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244 (1999) u l-Opinjoni tal-Qorti Internazzjonali tal-Ġustizzja dwar id-dikjarazzjoni tal-indipendenza tal-Kosovo. ) dwar l-istabbiliment ta' Żona ta' Avjazzjoni Komuni Ewropea (ECAA)

text:
                  31.1.2018

                  MT

                  Il-Ġurnal Uffiċjali tal-Unjoni Ewropea

                  L 26/1

            DEĊIŻJONI TAL-KUNSILL (UE) 2018/145
      tad-9 ta' Ottubru 2017
      dwar il-konklużjoni, f'isem l-Unjoni, tal-Ftehim Multilaterali bejn il-Komunità Ewropea u l-Istati Membri tagħha, ir-Repubblika tal-Albanija, il-Bożnija-Ħerzegovina, ir-Repubblika tal-Bulgarija, ir-Repubblika tal-Kroazja, l-Eks-Repubblika Jugoslava tal-Maċedonja, ir-Repubblika tal-Iżlanda, ir-Repubblika tal-Montenegro, ir-Renju tan-Norveġja, ir-Rumanija, ir-Repubblika tas-Serbja, u l-Missjoni ta' Amministrazzjoni Temporanja tan-Nazzjonijiet Uniti fil-Kosovo (*1) dwar l-istabbiliment ta' Żona ta' Avjazzjoni Komuni Ewropea (ECAA)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(6)(a) tiegħu,
      Wara li kkunsidra l-proposta mill-Kummissjoni Ewropea,
      Wara li kkunsidra l-approvazzjoni tal-Parlament Ewropew (1),
      Billi:

                  (1)

                  Il-Kummissjoni nnegozjat, f'isem il-Komunità Ewropea u l-Istati Membri tagħha, Ftehim Multilaterali bejn il-Komunità Ewropea u l-Istati Membri tagħha, ir-Repubblika tal-Albanija, il-Bożnija-Ħerzegovina, ir-Repubblika tal-Bulgarija, ir-Repubblika tal-Kroazja, l-Eks-Repubblika Jugoslava tal-Maċedonja, ir-Repubblika tal-Iżlanda, ir-Repubblika tal-Montenegro, ir-Renju tan-Norveġja, ir-Rumanija, ir-Repubblika tas-Serbja, u l-Missjoni ta' Amministrazzjoni Temporanja tan-Nazzjonijiet Uniti fil-Kosovo dwar l-istabbiliment ta' Żona ta' Avjazzjoni Komuni Ewropea (ECAA) (“il-Ftehim”).

                  (2)

                  Il-Ftehim ġie ffirmat f'isem il-Komunità fid-9 ta' Ġunju 2006, soġġett għall-konklużjoni tiegħu f'data aktar 'il quddiem, skont id-Deċiżjoni 2006/682/KE tal-Kunsill u tar-Rappreżentanti tal-Istati Membri tal-Unjoni Ewropea mlaqqgħin fi ħdan il-Kunsill (2).

                  (3)

                  Il-Ftehim ġie rratifikat mill-Istati Membri kollha.

                  (4)

                  Wara l-adeżjoni tagħhom mal-Unjoni, ir-Repubblika tal-Bulgarija, ir-Rumanija, u r-Repubblika tal-Kroazja saru Stati Membri u għaldaqstant awtomatikament ma baqgħux Partijiet Assoċjati taħt dan il-Ftehim f'konformità mal-Artikolu 31(2) tiegħu. Dan jenħtieġ li jitfakkar f'notifika, li għandha ssir fil-mument tad-depożitu tal-istrument tal-approvazzjoni tal-Ftehim.

                  (5)

                  Rigward l-emendi għall-Anness I għall-Ftehim li jikkonċernaw biss l-inklużjoni tal-leġiżlazzjoni tal-Unjoni f'dak l-Anness, li għandhom jiġu adottati mill-Kumitat Konġunt stabbilit skont l-Artikolu 18 tal-Ftehim, jenħtieġ li l-Kummissjoni tingħata s-setgħa li tapprova dawn l-emendi f'isem l-Unjoni, wara konsultazzjoni ma' Kumitat Speċjali maħtur mill-Kunsill.

                  (6)

                  Fil-każijiet l-oħrajn kollha, il-pożizzjoni li għandha tittieħed f'isem l-Unjoni fi ħdan il-Kumitat Konġunt fir-rigward tal-kwistjonijiet li jaqgħu fil-kompetenza tal-Unjoni jenħtieġ li tiġi stabbilita skont il-każ individwali f'konformità mad-dispożizzjonijiet rilevanti tat-Trattat dwar il-Funzjonament tal-Unjoni Ewropea (TFUE).

                  (7)

                  Billi kemm l-Unjoni kif ukoll l-Istati Membri huma Partijiet għall-Ftehim, kooperazzjoni mill-qrib bejniethom hija essenzjali. Sabiex tiġi żgurata tali kooperazzjoni mill-qrib u unità tar-rappreżentazzjoni esterna fil-Kumitat Konġunt, u mingħajr preġudizzju għat-Trattati, b'mod partikolari għall-Artikoli 16(1) tat-Trattat dwar l-Unjoni Ewropea u l-Artikolu 218(9) TFUE, jenħtieġ li jkun hemm koordinazzjoni dwar il-pożizzjonijiet li għandhom jittieħdu fil-Kumitat Konġunt, f'isem l-Unjoni u l-Istati Membri, fir-rigward tal-kwistjonijiet li jaqgħu fil-kompetenza kemm tal-Unjoni kif ukoll tal-Istati Membri, qabel kwalunkwe laqgħa tal-Kumitat Konġunt li tittratta tali kwistjoni.

                  (8)

                  L-Artikolu 2 tad-Deċiżjoni 2006/682/KE fih dispożizzjonijiet dwar l-istabbiliment tal-pożizzjonijiet li għandhom jittieħdu fi ħdan il-Kumitat Konġunt matul l-applikazzjoni provviżorja tal-Ftehim. Fid-dawl tas-sentenza tal-Qorti tal-Ġustizzja tat-28 ta' April 2015 fil-Kawża C-28/12, il-Kummissjoni vs il-Kunsill (3) dawn id-dispożizzjonijiet ma għandhomx jibqgħu japplikaw fid-data tad-dħul fis-seħħ ta' din id-Deċiżjoni.

                  (9)

                  Jenħtieġ li l-Ftehim jiġi approvat,

            ADOTTA DIN ID-DEĊIŻJONI:
      Artikolu 1
      1.   Il-Ftehim Multilaterali bejn il-Komunità Ewropea u l-Istati Membri tagħha, ir-Repubblika tal-Albanija, il-Bożnija-Ħerzegovina, ir-Repubblika tal-Bulgarija, ir-Repubblika tal-Kroazja, l-Eks-Repubblika Jugoslava tal-Maċedonja, ir-Repubblika tal-Iżlanda, ir-Repubblika tal-Montenegro, ir-Renju tan-Norveġja, ir-Rumanija, ir-Repubblika tas-Serbja, u l-Missjoni ta' Amministrazzjoni Temporanja tan-Nazzjonijiet Uniti fil-Kosovo dwar l-Istabbiliment ta' Żona ta' Avjazzjoni Komuni Ewropea (ECAA), huwa b'dan approvat f'isem l-Unjoni (4).
      2.   Il-President tal-Kunsill għandu jaħtar lill-persuna jew persuni bis-setgħa li, f'isem l-Unjoni, jiddepożitaw l-istrument ta' approvazzjoni previst fl-Artikolu 29(2) tal-Ftehim (5) u li jagħtu n-notifika segwenti:

                     “1.

                     Bħala konsegwenza tad-dħul fis-seħħ tat-Trattat ta' Lisbona fl-1 ta' Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, referenzi għal “il-Komunità Ewropea” fit-test tal-Ftehim għandhom, fejn xieraq, jinqraw bħala referenzi għal “l-Unjoni Ewropea”.

                     2.

                     Wara l-adeżjoni tagħhom mal-Unjoni Ewropea, ir-Repubblika tal-Bulgarija, ir-Rumanija u r-Repubblika tal-Kroazja saru Stati Membri tal-Unjoni Ewropea u, f'konformità mal-Artikolu 31(2) tal-Ftehim, għaldaqstant ma baqgħux Partijiet Assoċjati taħt il-Ftehim.”

      Artikolu 2
      Il-pożizzjoni li għandha tittieħed mill-Unjoni dwar deċiżjonijiet tal-Kumitat Konġunt stabbilit taħt l-Artikolu 17 tal-Ftehim dwar is-sempliċi inklużjoni ta' leġIżlazzjoni tal-Unjoni f'Anness I għall-Ftehim, soġġett għal kwalunkwe aġġustament tekniku meħtieġ, għandu jiġi adottat mill-Kummissjoni, wara konsultazzjoni ma' Kumitat Speċjali maħtur mill-Kunsill.
      Artikolu 3
      L-Artikolu 2 tad-Deċiżjoni 2006/682/KE ma għandux jibqa' japplika fid-data tad-dħul fis-seħħ ta' din id-Deċiżjoni.
      Artikolu 4
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fil-Lussemburgu, id-9 ta' Ottubru 2017.

               Għall-Kunsill

               Il-President

            S. KIISLER

         (*1)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244 (1999) u l-Opinjoni tal-Qorti Internazzjonali tal-Ġustizzja dwar id-dikjarazzjoni tal-indipendenza tal-Kosovo.

         (1)  ĠU C 81 E, 15.3.2011, p. 5.

         (2)  Deċiżjoni 2006/682/KE tal-Kunsill u tar-Rappreżentanti tal-Istati Membri tal-Unjoni Ewropea mlaqqgħin fi ħdan il-Kunsill tad-9 ta' Ġunju 2006 dwar l-iffirmar u l-applikazzjoni provviżorja tal-Ftehim Multilaterali bejn il-Komunità Ewropea u l-Istati Membri tagħha, ir-Repubblika tal-Albanija, il-Bożnija-Ħerzegovina, ir-Repubblika tal-Bulgarija, ir-Repubblika tal-Kroazja, l-Eks-Repubblika Jugoslava tal-Maċedonja, ir-Repubblika tal-Iżlanda, ir-Repubblika tal-Montenegro, ir-Renju tan-Norveġja, ir-Rumanija, ir-Repubblika tas-Serbja, u l-Missjoni ta' Amministrazzjoni Temporanja tan-Nazzjonijiet Uniti fil-Kosovo dwar l-Istabbiliment ta' Żona ta' Avjazzjoni Komuni Ewropea (ECAA) (ĠU L 285, 16.10.2006, p. 1).

         (3)  ECLI:EU:C:2015:282.

         (4)  Il-Ftehim ġie ppubblikat f'Il-Ġurnal Uffiċjali tal-Unjoni Ewropea (ĠU L 285, 16.10.2006, p. 3), flimkien mad-Deċiżjoni dwar l-iffirmar u l-applikazzjoni provviżorja.

         (5)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (UE) 2018/146 tat-22 ta' Jannar 2018 dwar il-konklużjoni, f'isem l-Unjoni, tal-Ftehim Ewro-Mediterranju dwar l-Avjazzjoni bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra

text:
               31.1.2018

               MT

               Il-Ġurnal Uffiċjali tal-Unjoni Ewropea

               L 26/4

         DEĊIŻJONI TAL-KUNSILL (UE) 2018/146
   tat-22 ta' Jannar 2018
   dwar il-konklużjoni, f'isem l-Unjoni, tal-Ftehim Ewro-Mediterranju dwar l-Avjazzjoni bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-approvazzjoni tal-Parlament Ewropew (1),
   Billi:

               (1)

               Il-Kummissjoni, f'isem l-Unjoni u l-Istati Membri, innegozjat Ftehim Ewro-Mediterranju dwar l-Avjazzjoni mar-Renju tal-Marokk (“il-Ftehim”) skont id-Deċiżjoni tal-Kunsill li tawtorizza l-Kummissjoni biex tiftaħ negozjati.

               (2)

               Il-Ftehim ġie ffirmat fit-12 ta' Diċembru 2006, skont id-Deċiżjoni 2006/959/KE tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill (2). Il-Ftehim ġie rratifikat mill-Istati Membri kollha, ħlief il-Bulgarija, ir-Rumanija u l-Kroazja. Huwa maħsub li dawn l-Istati Membri ser jaderixxu mal-Ftehim skont l-Artikolu 6(2) tal-Atti ta' Adeżjoni rispettivi tagħhom.

               (3)

               Rigward l-emendi għal ċerti Annessi għall-Ftehim li għandhom jiġu adottati mill-Kumitat Konġunt stabbilit skont l-Artikolu 22 tal-Ftehim, jenħtieġ li l-Kummissjoni tingħata s-setgħa li tapprova dawn l-emendi f'isem l-Unjoni, wara konsultazzjoni mal-Kumitat Speċjali maħtur mill-Kunsill.

               (4)

               Fil-każijiet l-oħrajn kollha, il-pożizzjoni li għandha tittieħed f'isem l-Unjoni fi ħdan il-Kumitat Konġunt fir-rigward tal-kwistjonijiet li jaqgħu fil-kompetenza tal-Unjoni jenħtieġ li tiġi stabbilita skont il-każ individwali f'konformità mad-dispożizzjonijiet rilevanti tat-Trattat dwar il-funzjonament tal-Unjoni Ewropea (“TFUE”).

               (5)

               Billi kemm l-Unjoni kif ukoll l-Istati Membri tagħha huma Partijiet għall-Ftehim, kooperazzjoni mill-qrib bejniethom hija essenzjali. Sabiex tiġi żgurata kooperazzjoni mill-qrib u unità tar-rappreżentazzjoni esterna fil-Kumitat Konġunt, u mingħajr preġudizzju għat-Trattati, b'mod partikolari għall-Artikoli 16(1) tat-Trattat dwar l-Unjoni Ewropea u l-Artikolu 218(9) TFUE, jenħtieġ li jkun hemm koordinazzjoni dwar il-pożizzjonijiet li għandhom jittieħdu fi ħdan il-Kumitat Konġunt, f'isem l-Unjoni u l-Istati Membri, fir-rigward tal-kwistjonijiet li jaqgħu fil-kompetenza kemm tal-Unjoni kif ukoll tal-Istati Membri, qabel kwalunkwe laqgħa tal-Kumitat Konġunt li tittratta tali kwistjoni.

               (6)

               L-Artikoli 2 sa 5 tad-Deċiżjoni 2006/959/KE fihom dispożizzjonijiet dwar it-teħid ta' deċiżjonijiet mill-Kunsill fir-rigward ta' diversi kwistjonijiet stipulati fil-Ftehim, inkluż l-istabbiliment tal-pożizzjonijiet li għandhom jittieħdu fi ħdan il-Kumitat Konġunt u dwar l-obbligi ta' informazzjoni tal-Istati Membri, matul l-applikazzjoni provviżorja tal-Ftehim. Dawk id-dispożizzjonijiet jew mhumiex meħtieġa jew m'għandhomx jibqgħu jiġu applikati fid-dawl tas-sentenza tal-Qorti tal-Ġustizzja tat-28 ta' April 2015 fil-Kawża C-28/12, il-Kummissjoni vs il-Kunsill (3). Għalhekk huwa xieraq li dawk id-dispożizzjonijiet kollha ma jibqgħux japplikaw fid-data tad-dħul fis-seħħ ta' din id-Deċiżjoni.

               (7)

               Jenħtieġ li l-Ftehim jiġi approvat,

         ADOTTA DIN ID-DEĊIŻJONI:
   Artikolu 1
   1.   Il-Ftehim Ewro-Mediterranju dwar l-Avjazzjoni bejn il-Komunità Ewropea u l-Istati Membri tagħha, minn naħa waħda, u r-Renju tal-Marokk, min-naħa l-oħra, huwa b'dan approvat f'isem l-Unjoni (4).
   2.   Il-President tal-Kunsill huwa b'dan awtorizzat li jinnomina lill-persuna jew persuni bis-setgħa jwasslu lir-Renju tal-Marokk in-noti diplomatiċi previsti fl-Artikolu 30 tal-Ftehim (5) u jagħmlu n-notifika li ġejja:

      “Bħala konsegwenza tad-dħul fis-seħħ tat-Trattat ta' Lisbona fl-1 ta' Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, referenzi għal ‘il-Komunità Ewropea’ fit-test tal-Ftehim għandhom, fejn adatt, jinqraw bħala referenzi għal ‘l-Unjoni Ewropea’.”

   Artikolu 2
   Il-pożizzjonijiet li għandhom jittieħdu mill-Unjoni fi ħdan il-Kumitat Konġunt stabbilit skont l-Artikolu 22 tal-Ftehim, fir-rigward tal-emendar għall-Annessi għall-Ftehim ħlief l-Anness I (Servizzi Miftiehma u Rotot Speċifikati) u l-Anness IV (Dispożizzjonijiet Transitorji), għandhom jiġu adottati mill-Kummissjoni, wara konsultazzjoni ma' Kumitat Speċjali maħtur mill-Kunsill.
   Artikolu 3
   L-Artikoli 2 sa 5 tad-Deċiżjoni 2006/959/KE m'għandhomx jibqgħu japplikaw fid-data tad-dħul fis-seħħ ta' din id-Deċiżjoni.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-22 ta' Jannar 2018.

            Għall-Kunsill

            Il-President

         F. MOGHERINI

      (1)  ĠU C 81 E, 15.3.2011, p. 5.

      (2)  Id-Deċiżjoni 2006/959/KE tal-Kunsill u tar-rappreżentanti tal-Gvernijiet tal-Istati Membri, imlaqqgħin fi ħdan il-Kunsill tal-4 ta' Diċembru 2006 dwar l-iffirmar u l-applikazzjoni provviżorja tal-Ftehim Ewro-Mediterranju dwar l-Avjazzjoni bejn il-Komunità Ewropea u l-Istati Membri tagħha, min-naħa l-waħda, u r-Renju tal-Marokk, min-naħa l-oħra (ĠU L 386, 29.12.2006, p. 55).

      (3)  ECLI:EU:C:2015:282.

      (4)  Il-Ftehim ġie ppubblikat f'Il-Ġurnal Uffiċjali tal-Unjoni Ewropea (ĠU L 386, 29.12.2006, p. 57) flimkien mad-Deċiżjoni dwar l-iffirmar u l-applikazzjoni provviżorja.

      (5)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (UE) 2018/152 tad-29 ta' Jannar 2018 li taħtar membru supplenti, propost mir-Repubblika Federali tal-Ġermanja, fil-Kumitat tar-Reġjuni

text:
               31.1.2018

               MT

               Il-Ġurnal Uffiċjali tal-Unjoni Ewropea

               L 26/52

         DEĊIŻJONI TAL-KUNSILL (UE) 2018/152
   tad-29 ta' Jannar 2018
   li taħtar membru supplenti, propost mir-Repubblika Federali tal-Ġermanja, fil-Kumitat tar-Reġjuni
   IL-KUNSILL TA' L-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Ġermaniż,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandat tas-Sinjura Anke SPOORENDONK, sar vakanti s-siġġu ta' membru supplenti fil-Kumitat tar-Reġjuni.

         ADOTTA DIN ID-DEĊIŻJONI:
   Artikolu 1
   Din li ġejja hija b'dan maħtura membru supplenti fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Is-Sinjura Sabine SÜTTERLIN-WAACK, Ministerin für Justiz, Europa, Verbraucherschutz und Gleichstellung des Landes Schleswig-Holstein.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, id-29 ta' Jannar 2018.

            Għall-Kunsill

            Il-President

         R. PORODZANOV

      (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).